text: Indbrud blev til røveri
  08 maj 2012 kl. 06.59
  Et indbrud hos en cykelhandler i Horsens udviklede sig i nat til røveri.
  Gerningsmanden brød ind hos FriBike Shop i Smedegade i Horsens ved 23-tiden i går aftes. Han smadrede en rude til butikken og stjal en cykel.
  En hundelufter så indbruddet og forsøgte at tilbageholde tyven. Den 28-årige lod sig dog ikke overmande. Han væltede hundelufteren omkuld og stak af med den stjålne cykel. 
  Kort efter, at politiet ankom til stedet, blev den 28-årige mand anholdt i en baggård i nærheden. 
  - Den 28-årige var voldelig og truende overfor hundelufteren, da han forsøgte at slippe væk fra gerningsstedet. Derfor karakteriseres sagen som et røveri og ikke tyveri, siger vicepolitiinspektør hos Horsens Politi, Lars Peter Madsen, til TV SYD.
  
  Eftersøgt af politiet
  Manden er kendt af politiet og var eftersøgt, fordi han ikke var vendt tilbage efter udgang fra Møgelkær Statsfængsel. 
  - Fordi manden er udeblevet fra afsoning af en anden dom, kan han se frem til en hårdere straf, siger Lars Peter Madsen.
  